Na temelju članka 16. Statuta Hrvatske komore socijalnih radnika (»Narodne novine«, broj 114/2013 i 41/2014), Skupština Hrvatske komore socijalnih radnika je dana 17.12.2014. godine donijela slijedeći 
PRAVILNIK O IZBORU TIJELA 
HRVATSKE KOMORE SOCIJALNIH RADNIKA 
 
I. OPĆE ODREDBE 
 
Članak 1. 
 
Ovim Pravilnikom o izboru tijela Hrvatske komore socijalnih radnika (u daljnjem tekstu: Pravilnik) uređuju se izbori za Upravni odbor, predsjednika i zamjenika predsjednika Komore, Nadzorni odbor i Disciplinski sud Hrvatske komore socijalnih radnika. 
 
Članak 2. 
 
Članovi Hrvatske komore socijalnih radnika (u daljnjem tekstu: Komora) imaju pravo biranja tijela Komore i pravo biti birani u njih. 
 
Članovi Komore u statusu mirovanja i prekida poslovanja, članovi kojima je izrečena teža stegovna mjera te počasni članovi, ne mogu se kandidirati za pojedine funkcije u tijelima Komore i ne mogu glasovati. 
 
Prava i obveze članova tijela Komore propisat će se Poslovnikom o njihovom radu. 
 
II. IZBORI ZA UPRAVNI ODBOR 
 
Članak 3. 
 
Odluku o raspisivanju izbora za članove Upravnog odbora Komore donosi Upravni odbor najkasnije 90 dana prije isteka mandata članovima Upravnog odbora Komore. 
 
Odluka iz stavka 1. ovog članka mora sadržavati: 
1. da se izbori provode za članove Upravnog odbora, 2. broj članova koji se bira u Upravni odbor, 
3. datum raspisivanja izbora 
4. rok od 30 dana od dana raspisivanja izbora do kojeg se podnose prijave kandidata, 
5. rok u kojem će se na web stranici objaviti kandidacijska lista, a koji ne može biti duži od 
30 dana od isteka roka za prijave, 
6. rok u kojem se mora održati Skupština na kojoj se provode izbori. 
 
Odluka iz stavka 2. ovog članka objavljuje se na web stranici Komore i u javnom glasilu Komore. 
 
Prijedlogu za kandidaturu kandidat prilaže životopis. 
III. IZBORI ZA PREDSJEDNIKA I ZAMJENIKA PREDSJEDNIKA KOMORE 
 
Predsjednik 
 
Članak 4. 
 
Odluku o raspisivanju izbora za predsjednika Komore donosi Upravni odbor Komore najkasnije 90 dana prije isteka mandata predsjedniku Komore. 
 
Odluka iz stavka 1. ovog članka mora sadržavati: 
1. da se izbori provode za predsjednika/zamjenika predsjednika, 
2. datum raspisivanja izbora, 
3. rok od 30 dana od dana raspisivanja izbora do kojeg se podnose prijave kandidata, 
4. rok u kojem će se na web stranici objaviti kandidacijska lista, a koji ne može biti duži od 
30 dana od isteka roka za prijave, 
5. rok u kojem se mora održati Skupština na kojoj se provode izbori. 
 
Odluka iz stavka 2. ovog članka objavljuje se na web stranici Komore i u javnom glasilu Komore. 
 
Prijedlogu za kandidaturu kandidat prilaže i plan i program rada Komore za mandatno razdoblje za koje ističe svoju kandidaturu i životopis. 
 
Zamjenik predsjednika 
 
Članak 5. 
 
Novoizabrani predsjednik Komore predlaže Skupštini jednog ili više kandidata za zamjenika predsjednika Komore, koji se bira na istoj Skupština na kojoj je izabran predsjednik. 
 
Predsjednik Komore obvezan je Skupštini dati obrazloženje svojeg prijedloga, kao i prikaz životopisa kandidata. 
 
IV. IZBORI ZA NADZORNI ODBOR I DISCIPLINSKI SUD KOMORE 
 
Članak 6. 
 
Odluku o raspisivanju izbora za članove Nadzornog odbora i Disciplinskog suda Komore donosi Upravni odbor najkasnije 90 dana prije isteka mandata članovima tih tijela Komore. 
 
Odluka iz stavka 1. ovog članka mora sadržavati: 
1. da se izbori provode za članove Nadzornog odbora i Disciplinskog suda Komore, 
2. broj članova koji se bira u ta tijela Komore, 
3. datum raspisivanja izbora, 
4. rok od 30 dana od dana raspisivanja izbora do kojeg se podnose prijave kandidata, 
5. rok u kojem će se na web stranici objaviti kandidacijska lista, a koji ne može biti duži od 30 dana od isteka roka za prijave, 
6. rok u kojem se mora održati Skupština na kojoj se provode izbori. 
 
Odluka iz stavka 2. ovog članka objavljuje se na web stranici Komore i u javnom glasilu Komore. 
Prijedlogu za kandidaturu kandidat prilaže životopis. 
 
V. POSTUPAK IZBORA 
 
Članak 7. 
 
Za provedbu izbora Upravni odbor imenuje Izbornu komisiju. 
 
Izborna komisija sastoji se od 5 članova i bira se na Izbornoj skupštini javnim glasovanjem. 
 
Kandidate za članove Izborne komisije može predložiti svaki član Skupštine. Ako postoji više prijedloga od predviđenog broja članova Izborne komisije, za svakog kandidata glasuje se posebno. Izabranima se smatraju oni kandidati koji su dobili najveći broj glasova. 
 
Članovi Izborne komisije biraju između sebe predsjednika koji rukovodi radom Komisije i u ime Komisije podnosi izvješće Skupštini.  
 
Izborna komisija obavlja sljedeće poslove: 1. brine za pravilnu pripremu i provođenje izbora, 
2. daje obvezatne upute za provođenje izbora, 
3. provodi postupak izbora na Skupštini, 
4. utvrđuje i objavljuje rezultate izbora, 5. obavlja i druge poslove određene ovim Pravilnikom. 
 
Ako se član Izborne komisije kandidira za člana tijela Komore za koje se provode izbori, ne može sudjelovati u radu Izborne komisije. 
 
Članak 8. 
 
Izborna komisija utvrđuje da li su kandidati ispunili uvjete utvrđene u ovom Pravilniku, da li su podnijeli uredne prijedloge za kandidaturu i da li su prijedlozi podneseni u utvrđenom roku. 
 
Nepravovremene kandidature Komisija će rješenjem odbaciti. 
 
Nepotpuni prijedlog kandidata ili ako kandidat ne ispunjava uvjete utvrđene u ovom Pravilniku Izborna komisija će rješenjem odbiti. 
 
Kandidati kojima je kandidatura odbačena ili odbijena mogu podnijeti žalbu Upravnom odboru Komore u roku od 3 dana od primitka rješenja. 
 
Upravni odbor mora odlučiti o žalbi iz stavka 4. ovog članka u roku od 8 dana od primitka žalbe. 
 
 
Članak 9. 
Glasački listić sadrži: 
1. oznaku za koje tijelo Komore se provode izbori, 
2. datum i mjesto izbora, 
3. broj kandidata koji se bira, 4. ime i prezime kandidata, datum i mjesto rođenja, mjesto zaposlenja. 
 
Na glasačkom listiću navode se kandidati abecednim redom po prezimenu, kojim su navedeni na listi kandidata. 
 
Ispred imena i prezimena svakog kandidata stavlja se redni broj. 
 
Glasuje se tajno zaokruživanjem rednog broja kandidata. 
 
Ako se glasa za više tijela Komore, kandidati se na glasački listić stavljaju redoslijedom kojim su tijela utvrđena u Statutu. 
 
Članak 10. 
 
Izborna komisija utvrđuje rezultate izbora. 
 
Izborna komisija prvo utvrđuje koliko glasačkih listića nije upotrijebljeno i stavlja ih u poseban omot. 
 
Zatim otvara glasačku kutiju i utvrđuje važeće i nevažeće glasačke listiće. Nevažeće listiće stavlja u poseban omot. 
 
Nakon toga utvrđuje koliko je koji kandidat dobio glasova i koji kandidati su izabrani u tijela Komore. 
 
Važeći listići stavljaju se u poseban omot. 
 
Članak 11. 
 
Važećim se smatra onaj glasački listić iz kojeg se na siguran i nedvojben način može utvrditi za kojeg je kandidata birač glasovao. 
 
Nepopunjeni glasački listić kao i tako popunjen glasački listić da se ne može sa sigurnošću utvrditi za kojeg je kandidata birač glasovao, smatrat će se nevažećim. 
 
Ako je birač glasovao za manji broj kandidata nego što se bira u tijelo Komore glasački listić je važeći. 
 
Izabrani su kandidati koji su dobili najveći broj glasova. 
 
Ako dva kandidata dobiju isti broj glasova za njih se ponavlja izbor. 
 
Kandidat za predsjednika mora dobiti najmanje natpolovičnu od ukupnog broja prisutnih članova Skupštine. 
 
Ako neki od kandidata odustane, pravo da bude biran stječe kandidat koji je sljedeći po broju dobivenih glasova. 
 
Članak 12. 
 
Predsjednik Izborne komisije vodi izvješće o rezultatima glasovanja. 
 
U izvješću o rezultatima glasovanja se navodi: 
1. datum, 
2. imena predsjednika i članova Izborne komisije, 
3. koliko je članova Skupštine glasalo, 
4. koliko je bilo neupotrijebljenih listića, 
5. koliko je bilo nevažećih glasačkih listića, 
6. koliko glasova je dobio pojedini kandidat, 
7. ime i prezime kandidata koji su izabrani. 
 
Predsjednik Izborne komisije objavljuje rezultate izbora na sjednici Skupštine na kojoj se izbori provode. 
 
Izvješće potpisuju svi članovi Izborne komisije. 
 
Članak 13. 
 
Član Skupštine, koji je glasao, ima pravo podnijeti Izbornoj komisiji prigovor zbog nepravilnosti u postupku izbora nakon što se objave rezultati izbora. 
 
Prigovor se daje usmeno ili pismeno na sjednici Skupštine na kojoj se provode izbori. Izborna komisija dužna je odmah razmotriti prigovor i donijeti rješenje o prigovoru. 
 
Ako Izborna komisija rješavajući o prigovoru utvrdi da je bilo nepravilnosti koje su bitno utjecale ili mogle utjecati na rezultate, poništiti će izbore za to tijelo Komore te odrediti da se ponove izbori za to tijelo Komore. 
 
Ako Izborna komisija rješavajući o prigovoru utvrdi da nije bilo nepravilnosti koje su bitno utjecale ili mogle utjecati na rezultate, odbiti će prigovor kao neosnovan. 
 
Predsjednik Izborne komisije na sjednici Skupštine na kojoj se provode izbori objavljuje odluku o prigovoru, a podnositelju prigovora se u roku od 8 dana od održavanja Skupštine dostavlja rješenje u pismenom obliku. 
 
Protiv rješenja Izborne komisije nema prava žalbe. 
 
 
Članak 14. 
Ako Skupština ne izabere tijelo Komore za koje su provedeni izbori, ponovit će se izbori u roku od 90 dana. 
 
Dosadašnji članovi tijela Komore ostaju vršitelji dužnosti do izbora novog tijela Komore, a najdulje 90 dana. 
 
VI. OPOZIV ČLANA TIJELA KOMORE 
 
Članak 15. 
 
Član tijela Komore može se opozvati i razriješiti i prije isteka mandata za koji je imenovan ako: - osobno podnese zahtjev za razrješenje, 
· u svojem radu krši zakon, Statut, druge propise i opće akte Komore ili neopravdano ne izvršava odluke tijela Komore ili postupa u suprotnosti s njima, 
· svojim nesavjesnim ili nepravilnim radom prouzroči Komori štetu ili naruši njen ugled, 
· zanemaruje ili nemarno obavlja svoju dužnost u tijelu Komore u kojem je član, - svojim postupcima ometa ili onemogućuje rad tijela Komore u kojem je član, 
· više puta neopravdano izostane sa sjednica tijela Komore u kojem je član. 
 
Članak 16. 
 
Prijedlog za opoziv i razrješenje prije isteka mandata člana tijela Komore može podnijeti svako tijelo Komore za svojeg člana, predsjednik Komore, Nadzorni odbor, predsjednik Skupštine u svoje ime i najmanje trećina članova Skupštine. 
 
Prijedlog za opoziv mora biti u pismenom obliku i obrazložen, a podnosi se Upravnom odboru. 
 
Upravni odbor odlučuje o prijedlogu za opoziv tijela koje imenuje, ako ocijeni prijedlog opravdanim, pokreće postupak opoziva. 
 
Iznimno od odredbe stavka 3. ovog članka, ako prijedlog za opoziv predloži Skupština, Upravni odbor mora pokrenuti postupak opoziva. 
 
Opoziv člana tijela Komore provodi se na analogan način kao i izbor u tijelo Komore. 
 
VII. PRIJEVREMENI PRESTANAK MANDATA ČLANA TIJELA KOMORE 
 
Članak 17. 
 
Članu tijela Komore prestaje mandat prije isteka vremena na koje je izabran: 
1. ako podnese pismenu ostavku, 
2. ako prestane biti član Komore, 
3. ako je opozvan, 
4. ako mu je privremeno ili trajno oduzeto Odobrenje za samostalni rad, 
5. ako mu je pravomoćnom sudskom odlukom oduzeta poslovna sposobnost, 
6. ako je pravomoćnom presudom osuđen na bezuvjetnu kaznu zatvora u trajanju dužem od 6 mjeseci. 
 
Ako bilo kojem članu bilo kojeg tijela Komore prestane mandat prije isteka vremena na koje je izabran, raspisuju se prijevremeni izbori. 
 
Članovima izabranim na prijevremenim izborima mandat traje do isteka mandata člana kojeg zamjenjuju. 
 
VIII. ZAVRŠNE ODREDBE 
Članak 18. 
Izmjene i dopune ovog Pravilnika donose se po istom postupku kako se donosi Pravilnik. 
Članak 19. 
 
Administrativne poslove u provedbi ovog Pravilnika obavlja Tajništvo Komore. 
 
Glasački listići i ostali izborni materijali sa zapisnikom zatvara se i pečati te pohranjuju u arhivi Komore do isteka mandatnog razdoblja. 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
 
Članak 20. 
Ovaj Pravilnik stupa na snagu osmog dana od dana objave na web stranici Komore. 
 
 
KLASA: 012-03/14-01/01 
URBROJ: 539/01-14-7 
Zagreb, 17.12.2014. godine 
Predsjednik Hrvatske komore socijalnih radnika mr. sc. Antun Ilijaš, dipl. socijalni radnik, v. r. 

Ovaj Pravilnik objavljen je na mrežnoj stranici Komore dana 21.01.2015. godine i stupio je na snagu dana 29.01.2015. godine. 
Predsjednik Hrvatske komore socijalnih radnika mr. sc. Antun Ilijaš, dipl. socijalni radnik, v. r. 

